Postimehe avaldatud värskeimatest erakondade toetusnumbritest selgub, et valijate summaarne toetus kolmele valitsusparteile on kahanenud 36 protsendini – see on pea sama väike kui opositsioonis oleval Reformierakonnal üksinda. Nii väike oli poolehoid koalitsioonile viimati 2013. aasta lõpus, paar kuud enne valitsuse vahetumist.

«Tulemused näitavad, et tõstame inimeste heaolu, kuid peame oma otsuseid paremini selgitama,» kommenteeris peaminister Jüri Ratas ning tõi värskeimate arvamusuuringute põhjal välja kaks peamist järeldust.

«Esiteks pole valitsus kahjuks suutnud oma otsuseid ja suuri reforme piisavalt veenvalt inimestele selgitada. Kõigil koalitsiooni osapooltel tuleb siinkohal järeldusi teha ja edaspidi enam pingutada,» nentis peaminister.

Ratas selgitas, et valitsus on käivitanud mitu olulist reformi, tõstes maksuvaba tulu 500 euroni, luues jätkusuutliku tervishoiu rahastusmudeli, suurendades kohalike omavalitsuste rahastust ning eraldades lisaraha põllumajandustoetusteks. «Kõik need otsused teenivad Eestimaa inimeste huve, kuid ilmselt peame oma tegevust senisest enam ja selgemalt lahti rääkima ning loomulikult ka rahva tagasisidet kuulama,» sõnas peaminister.

Teise järeldusena toob Ratas välja vastandumise ning lõhestumise Eestis. «Alates 1. jaanuari hommikust on avalikku meediaruumi täitnud vaidlused nii hümni mängimata jätmise, meie riigi 100. aastapäeva vastuvõtu korralduse, maksureformi mõjude tõlgendamise kui erinevate ministrite umbusaldamise teemal. Loomulikult on opositsiooni roll ja õigus olla kriitiline, kuid õige oleks välja pakkuda ka oma positiivne programm. Lausrünnakud ja vastandumine ei vii Eesti elu edasi. Küll aga tekitab pidev negatiivsus inimestes trotsi ja pahameelt poliitikute ning poliitika osas tervikuna,» selgitas peaminister.

«Jah, meil on mitmeid pikaajalisi lahendamata probleeme, mis vajavad valitsuse ja kogu ühiskonna tähelepanu. Jah, iga uut reformi saab ja tuleb teha paremaks.» 671

«Aga meil on märksa enam põhjust vaadata tulevikku positiivselt,» sõnas Ratas, tuues välja näiteks edukalt lõpetatud Euroopa Liidu eesistumise, kasvavad palgad ja pensionid ning selle, et riik on kindlamini kaitstud kui iial varem.

«Meie riik muutub iga päevaga üha tugevamaks ja ühiskond jõukamaks. Euroopa tipp on jätkuvalt kaugel, kuid ka kõige pikem teekond algab esimesest sammust. Täpselt samamoodi seisame sidusama ühiskonna eest ning uuringud on näidanud, et kogukondadevahelised lõhed on vähenemas. See on ülioluline, sest üksteisele vastandudes muutume ainult nõrgemaks. Koos tegutsedes ja ühte hoides oleme tugevamad nii igaüks eraldi kui kogu ühiskond ja riik tervikuna. Just selline on oma 100. juubelit väärikalt tähistav ja ühtne Eesti, mille eest meie valitsuses seisame,» sõnas Ratas.

Jürgen Ligi FOTO: Mihkel Maripuu

Ligi: uskumatult nüri selgitus

Peaministri selgitusi valitsusliidu madalale toetusele peab riigikogu Reformierakonna fraktsiooni esimees Jürgen Ligi «uskumatult nüriks ja ei kuidagi osavaks».

«Valitsusjuht ei saa süüdistada peeglit, kui on lihtsalt teisiti tegemise ja otsustavuse etendamise eesmärgil teinud ridamini rumalusi.» 671